KOMISSION KERTOMUS EUROOPAN PARLAMENTILLE JA NEUVOSTOLLE monitoimisten digisovitinten vapaaehtoisesta ekologista suunnittelua koskevasta järjestelmästä /* COM/2012/0684 final */





KOMISSION KERTOMUS EUROOPAN PARLAMENTILLE JA NEUVOSTOLLE monitoimisten digisovitinten vapaaehtoisesta ekologista suunnittelua koskevasta järjestelmästä (ETA:n kannalta merkityksellinen teksti) 1. Johdanto ja oikeudelliset puitteet Energiaan liittyvien tuotteiden ekologiselle suunnittelulle asetettavien vaatimusten puitteista 21 päivänä lokakuuta 2009 annetussa Euroopan parlamentin ja neuvoston direktiivissä 2009/125/EY[1], jäljempänä ’ekosuunnitteludirektiivi’, luodaan oikeudelliset puitteet ekosuunnittelua koskevien vaatimusten vahvistamiseksi tietyille ensisijaisille tuoteryhmille. Ekosuunnitteludirektiivin 15 artiklan 2 kohdan a, b ja c alakohdan mukaisesti ensisijaiseen tuoteryhmään on sovellettava joko pakollisia täytäntöönpanotoimenpiteitä (komission asetus) tai itsesääntelyä (esim. toimialan tekemät vapaaehtoiset sopimukset), edellyttäen että seuraavat kolme edellytystä täyttyvät: i) tuote edustaa merkittävää kauppavolyymiä, ii) tuotteella on merkittävä ympäristövaikutus, ja iii) tuotteeseen liittyy merkittäviä mahdollisuuksia ympäristövaikutusten parantamiseen. Ekosuunnitteludirektiivin johdanto-osan 18 kappaleessa todetaan lisäksi, että ensisijainen asema olisi myönnettävä tuoteryhmille, joihin sovelletaan vaihtoehtoisia toimintatapoja, kuten toimialan itsesääntelyä tai vapaaehtoisia sopimuksia, jos tällaisella toiminnalla voidaan todennäköisesti saavuttaa asetetut toimintatavoitteet nopeammin tai vähemmin kustannuksin kuin pakollisilla vaatimuksilla. Ekosuunnitteludirektiivin mukaisesti vapaaehtoisia sopimuksia tai muita itsesääntelytoimenpiteitä voidaan pitää vaihtoehtoisena toimintatapana täytäntöönpanotoimenpiteille, mikäli ne täyttävät kyseisen direktiivin liitteessä VIII vahvistetut arviointiperusteet. 2. Toimialan ehdottama vapaaehtoinen järjestelmä monitoimisille digisovittimille Ekosuunnitteludirektiivin 16 artiklan 2 kohdan a alakohdassa säädetään, että komissio ottaa käyttöön sellaisiin kulutuselektroniikan tuoteryhmiin sovellettavia täytäntöönpanotoimenpiteitä, joihin liittyy suuria mahdollisuuksia kasvihuonekaasupäästöjen kustannustehokkaaseen vähentämiseen. Komissio tilasi kulutuselektroniikan tuoteryhmiä koskevia taustaselvityksiä, joissa käsiteltiin myös monitoimisia digisovittimia eli maksutelevisiovastaanottimia[2]. Monitoimisia digisovittimia käsittelevässä taustaselvityksessä[3] todettiin, että kyseinen tuoteryhmä täyttää ekosuunnitteludirektiivin 15 artiklassa luetellut edellytykset. Se edustaa erityisesti merkittävää kauppavolyymiä, sillä on merkittävä ympäristövaikutus ja siihen liittyy merkittäviä mahdollisuuksia ympäristövaikutusten parantamiseen. Sen vuoksi siihen olisi sovellettava täytäntöönpanotoimenpiteitä tai itsesääntelyä. Digisovitinmarkkinoilla toimivat yritykset ovat ehdottaneet tuoteryhmälle vapaaehtoista järjestelmää EU:ssa ja tehneet tätä varten vapaaehtoisen sopimuksen, jossa vahvistetaan EU:n markkinoille saatettujen ja/tai niillä käyttöön otettujen digisovitinten ekologista suunnittelua koskevat erityisvaatimukset. Vapaaehtoinen järjestelmä tuli voimaan 1. heinäkuuta 2010. Järjestelmässä kukin sopimuspuoli sitoutuu varmistamaan, että vähintään 90 % kaikista sen markkinoille saattamista ja/tai käyttöön ottamista digisovitinmalleista täyttää kyseiselle ajanjaksolle vapaaehtoisessa sopimuksessa sovitut energiankulutustavoitteet. Merkittäväksi todettu ympäristövaikutus digisovitinten ekologista suunnittelua koskevien vaatimusten vahvistamiseksi vapaaehtoisessa sopimuksessa liittyi käytönaikaiseen sähkönkulutukseen. Sopimuspuolten tekemillä sitoumuksilla sähkönkulutus vähenee (vuosina 2011–2020) 115 terawattituntiin; saavutettava säästö on 44 terawattituntia, mikä vastaa 21 miljoonan tonnin CO2-päästöjä. Komissio teki toimialan ehdottamasta vapaaehtoisesta järjestelmästä vaikutustenarvioinnin[4] ja kuuli sidosryhmiä ekosuunnitteludirektiivin 18 artiklan mukaisesti perustetussa ekologisen suunnittelun kuulemisfoorumissa[5]. Lisäksi toimiala esitti maaliskuussa 2012 komissiolle päivitetyt tiedot järjestelmän markkinapeitosta[6], mikä oli tarpeen, jotta komissio pystyi saattamaan päätökseen ehdotetun vapaaehtoisen järjestelmän arvioinnin. Vaikutustenarvioinnissa todettiin, että ehdotuksella voidaan saavuttaa toimintatavoitteet nopeammin ja vähemmin kustannuksin kuin pakollisilla vaatimuksilla. Komissio päätteli myös, että ehdotettu järjestelmä oli ekosuunnitteludirektiivin liitteen VIII vaatimusten mukaisesti kaikkien perussopimuksen määräysten (erityisesti sisämarkkina- ja kilpailusääntöjen), EU:n kansainvälisten sitoumusten (monenvälistä kauppaa koskevat säännöt mukaan luettuina), ekosuunnitteludirektiivin tavoitteiden ja erityisten arviointiperusteiden (osallistumisen avoimuus; lisäarvo; edustavuus; määrälliset ja vaiheittaiset tavoitteet; kansalaisyhteiskunnan osallistuminen; seuranta ja raportointi; itsesääntelyaloitteen hallinnoimisen kustannustehokkuus; kestävyys ja kannustimien yhdenmukaisuus) mukainen. 3. Vapaaehtoisen sopimuksen sisältö Toimialan tekemässä vapaaehtoisessa sopimuksessa vahvistetaan markkinoille saatettujen ja/tai niillä käyttöön otettujen digisovitinten ekologista suunnittelua koskevat erityisvaatimukset. Sopimuspuolet sitoutuivat varmistamaan, että vähintään 90 % niiden EU:n markkinoille saattamista digisovittimista (alkuperästä riippumatta) täyttää kokonaisenergiankulutuksen vähimmäistehokkuusvaatimukset. Lisäksi sopimuksella perustetaan kaksi hallinnollista elintä: · sopimuspuolten ja Euroopan komission edustajista muodostuva ohjauskomitea[7], joka hallinnoi sopimusta, ja · riippumaton tarkastaja, joka arvioi sitä, miten yksittäiset sopimuspuolet noudattavat sopimuksessa vahvistettuja sitoumuksiaan, ja toimittaa komissiolle raportit sitoumusten noudattamisesta[8]. Sopimuksessa määritellään myös · raportointivelvoitteet, joiden mukaan kunkin sopimuspuolen on toimitettava allekirjoitusoikeuksiensa menettämisen uhalla riippumattomalle tarkastajalle vaaditut tiedot, ja · seurantasäännöt, joissa täsmennetään, että komissio ja (jäsenvaltioiden, toimialan ja kansalaisjärjestöjen edustajista koostuva) ekologisen suunnittelun kuulemisfoorumi arvioivat säännöllisesti sopimuksen tehokasta toteutumista. Lisäksi sopimuksessa määrätään menettelystä, jolla ohjauskomitea voi muuttaa sopimuksen määräyksiä ja mukauttaa erityisesti vaatimusten tiukkuutta markkinatilanteen mukaan. Joustavuus tärkeimpien muuttujien määrittelemisessä ja sovellettavien vaatimusten vahvistamisessa on erityisen tärkeää digisovitinten kohdalla, koska niiden toiminnot kehittyvät nopeasti. Jotta kaikki sidosryhmät ja erityisesti mahdolliset tulevat sopimuspuolet saavat ajoissa virheetöntä ja ajantasaista tietoa digisovittimiin sovellettavista vaatimuksista, komissio julkaisee aina uusimman version vapaaehtoisesta sopimuksesta vaikutustenarviointeineen sekä tämän kertomuksen Europa-palvelimen ekologista suunnittelua koskevaa politiikkaa käsittelevällä sivustolla[9]. Vapaaehtoista sopimusta täydennetään muilla olemassa olevilla aloitteilla, joista tärkein ovat Euroopan komission Yhteisen tutkimuskeskuksen laatimat digitaalisia televisiopalveluja koskevat käytännesäännöt[10]. Niissä pyritään löytämään innovatiivisia teknisiä ratkaisuja ja vahvistetaan digisovittimille tavoitteelliset tehokkuusvaatimukset. 4. Vapaaehtoisen suunnitelman hyväksyminen Koska toimialan ehdottamalla digisovittimia koskevalla vapaaehtoisella järjestelmällä saavutetaan toimintatavoitteet nopeammin ja vähemmin kustannuksin kuin pakollisilla vaatimuksilla ja koska se täyttää kaikki ekosuunnitteludirektiivin liitteessä VIII luetellut vaatimukset, komissio suosittaa, että EU:n markkinoille saatettuihin ja/tai niillä käyttöön otettuihin digisovittimiin sovelletaan toimialan kehittämää ekologista suunnittelua koskevaa vapaaehtoista järjestelmää, jonka edellytykset vahvistetaan toimialan tekemässä vapaaehtoisessa sopimuksessa. Komission mukaan tämä vapaaehtoinen järjestelmä on varteenotettava vaihtoehto ekologisen suunnittelun täytäntöönpanotoimenpiteelle. Sen vuoksi se ei aio vahvistaa EU:n markkinoille saatettaville digisovittimille ekosuunnittelua koskevia pakollisia vaatimuksia niin kauan kuin vapaaehtoisen järjestelmän mukainen sopimus myöhempine muutoksineen vastaa komission käsityksen mukaan ekosuunnitteludirektiivissä vahvistettuja tavoitteita ja yleisiä periaatteita. Vapaaehtoisen järjestelmän on erityisesti jatkossakin vastattava koko sen soveltamisajan ekosuunnitteludirektiivissä määriteltyjä yleisiä tavoitteita, joita ovat direktiivin poliittisten tavoitteiden edistäminen, kaikille digisovitinmarkkinoilla toimiville yrityksille avoin osallistuminen, mahdollisimman laaja markkinapeitto kyseisellä alalla[11], sääntöjen ja edellytysten selkeys ja yksiselitteisyys, avoimuus, hyvin suunniteltu seurantajärjestelmä ja mahdollisimman kohtuullinen hallintotaakka. Vapaaehtoisen järjestelmän mukaisesti tehdyssä sopimuksessa ja sen myöhemmissä muutoksissa määriteltyjen, EU:n markkinoille saatettavien ja/tai niillä käyttöön otettavien digisovitinten ekologista suunnittelua koskevien erityisvaatimusten olisi myös tuotava lisäarvoa kyseisten tuotteiden ympäristönsuojelullisen tason parantamisen muodossa. Vapaaehtoiseen järjestelmään osallistuvien on myös · arvioitava jatkuvasti järjestelmän soveltamisen edistymistä, · tehtävä yhteistyötä komission yksiköiden, jäsenvaltioiden ja sidosryhmien kanssa digisovitinten ympäristönsuojelullisen tason parantamiseksi jatkuvasti pyrkimällä erityisesti alentamaan kaiken aikaa vapaaehtoisessa sopimuksessa määriteltyjä energiankulutustavoitteita ja ottamaan soveltuvin osin mukaan muita tärkeitä ympäristönäkökohtia, · tehtävä yhteistyötä komission yksiköiden, jäsenvaltioiden ja sidosryhmien kanssa raportointijärjestelmän ja seurantasääntöjen tehostamiseksi, · toimitettava vapaaehtoisessa sopimuksessa esitettyjen määräaikojen kuluessa kaikki aiheelliset tiedot, joiden avulla komissio ja sidosryhmät voivat seurata sopimuksen tavoitteiden saavuttamista kunkin sopimuspuolen sitoutuessa toimittamaan tiedot kaikista EU:n markkinoille saattamistaan ja/tai niillä käyttöön ottamistaan digisovitinmalleista ja vapaaehtoisen sopimuksen kattamien digisovitinmallien energiankulutuksesta ja · pyrittävä varmistamaan mahdollisten uusien sopimuspuolten aktiivinen osallistuminen järjestelmään. 5. Vapaaehtoisen järjestelmän seuranta Ekosuunnitteludirektiivin liitteessä VIII olevan 6 kohdan mukaisesti komissio ja sitä avustavat ekologisen suunnittelun kuulemisfoorumi ja ekosuunnitteludirektiivin 19 artiklan 1 kohdassa tarkoitettu komitea seuraavat vapaaehtoisen järjestelmän soveltamista ja erityisesti sitä koskevien yleisten periaatteiden noudattamista sekä vapaaehtoisessa sopimuksessa ja sen myöhemmissä muutoksissa esitettyjen ekologiseen suunnitteluun liittyvien vaatimusten asianmukaisuutta. Komissio kiinnittää erityistä huomiota ekosuunnitteludirektiivissä, voimassa olevissa komission suuntaviivoissa ja sopimuksessa esitettyihin raportointivelvoitteisiin ja seurantasääntöihin. Se toteaa erityisesti, että sopimuksen määräykset ja niiden täytäntöönpano sopimuspuolten toimesta antaa komissiolle ja sidosryhmille (kansalliset viranomaiset mukaan luettuina) mahdollisuuden seurata tehokkaasti sopimuksen toteutumista ja sen tavoitteiden saavuttamista. Jos komissio toteaa, etteivät vapaaehtoiseen järjestelmään sisältyviä ekosuunnitteludirektiivin tavoitteita ja yleisiä periaatteita saavuteta ja/tai etteivät vapaaehtoisen järjestelmän osallistujat jatkuvasti alenna vapaaehtoisessa sopimuksessa vahvistettuja energiankulutustavoitteita tai lisää tarvittaessa sopimuksen myöhempiin muutoksiin muita aiheellisia ympäristönäkökohtia, se vahvistaa digisovittimille ekologista suunnittelua koskevat vaatimukset pakollisella täytäntöönpanotoimenpiteellä. 6. Päätelmät Toimialan ehdottama digisovitinten ekologista suunnittelua koskeva vapaaehtoinen järjestelmä täyttää kaikki perussopimusten määräykset, EU:n kansainväliset sitoumukset ja erityiset arviointiperusteet, joten sitä voidaan pitää ekosuunnitteludirektiivin mukaisesti pätevänä. Komission arviointi osoitti, että tällä ekologista suunnittelua koskevalla vapaaehtoisella järjestelmällä saavutetaan asetetut toimintatavoitteet nopeammin tai vähemmin kustannuksin kuin pakollisilla vaatimuksilla. Komissio katsoo, että EU:n markkinoille saatettuihin ja/tai niillä käyttöön otettuihin monitoimisiin digisovittimiin olisi sovellettava ekologista suunnittelua koskevaa vapaaehtoista järjestelmää, jonka ehdot vahvistetaan toimialan tekemässä vapaaehtoisessa sopimuksessa. Komissio pitää kyseistä vapaaehtoista järjestelmää varteenotettavana vaihtoehtona ekologista suunnittelua koskevalle täytäntöönpanotoimenpiteelle ja pidättäytyy tässä vaiheessa vahvistamasta EU:n markkinoille saatetuille ja/tai niillä käyttöön otetuille monitoimisille digisovittimille ekosuunnittelua koskevia pakollisia vaatimuksia. Komissio seuraa jatkuvasti vapaaehtoisen järjestelmän soveltamista. Jo seurannan aikana todetaan, ettei ekosuunnitteludirektiivin tavoitteita ja yleisiä periaatteita saavuteta, komissio harkitsee ekosuunnittelua koskevien pakollisten vaatimusten vahvistamista pakollisena täytäntöönpanotoimenpiteenä EU:n markkinoille saatetuille ja/tai niillä käyttöön otetuille monitoimisille digisovittimille. [1] EUVL L 285, 31.10.2009, s. 10. [2] Seuraavanlaisten digitaalisten televisiosignaalien vastaanottimet: kaapeli, satelliitti, IP ja maanpäälliset verkot. [3] EuP Preparatory study ’Lot 18 — Complex set-top boxes’, Bio Intelligence Service S.A.S, France, final report of December 2008. Documentation available on the DG ENER ecodesign website http://ec.europa.eu/energy/efficiency/studies/ecodesign_en.htm. [4] Vaikutustenarviointilautakunta antoi myönteisen lausuntonsa vaikutustenarvioinnista 1. joulukuuta 2010. [5] Ekologisen suunnittelun kuulemisfoorumin kokous 12. lokakuuta 2009. [6] Tammikuussa 2012 tehdyn markkinaosuustutkimuksen tulosten mukaan EU:n markkinaosuus vuonna 2012 on yhteensä 23,5 miljoonaa monitoimista digisovitinta, joista vapaaehtoisen sopimuksen sopimuspuolten osuus on 18,2 miljoonaa ja sopimuspuolten ja mahdollisten sopimuspuolten osuus on 19.6 miljoonaa. [7] EU:n jäsenvaltioiden, EFTA:n/ETA:n jäsenmaiden ja kansalaisjärjestöjen edustajilla on tarkkailijan asema. [8] Raportit sitoumusten noudattamisesta asetetaan sidosryhmien saataville ja niistä keskustellaan sidosryhmien kanssa. [9] http://ec.europa.eu/energy/efficiency/labelling/agreements_en.htm. [10] http://re.jrc.ec.europa.eu/energyefficiency/html/standby_initiative_main.htm. [11] Vähintään 70 % markkinoille saatetuista tuotteista.